KOMISSION PÄÄTÖS,
tehty 19 päivänä heinäkuuta 1995,
luvasta Saksalle myöntää lisätukea kivihiiliteollisuudelle vuonna 1994 (Ainoastaan saksankielinen teksti on todistusvoimainen) (ETA:n kannalta merkityksellinen teksti) (95/499/EHTY)
EUROOPAN YHTEISÖJEN KOMISSIO, joka
ottaa huomioon Euroopan hiili- ja teräsyhteisön perustamissopimuksen,
ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 joulukuuta 1993 tehdyn komission päätöksen N:o 3632/93/EHTY (1),
ottaa huomioon komission päätöksen 94/1070/EHTY (2), jossa annettiin myönteinen lausunto Saksan kivihiiliteollisuuden nykyaikaistamista, järkeistämistä ja uudelleenjärjestelyä koskevista suunnitelmista,
sekä katsoo, että
I
Saksan hallitus ilmoitti komissiolle kirjeessään 4 päivältä huhtikuuta 1995 päätöksen N:o 3632/93/EHTY 3 artiklan 1 kohdan toisen luetelmakohdan mukaisesti 379 miljoonan Saksan markan suuruisesta lisärahoitustoimenpiteestä, jonka se aikoo toteuttaa taannehtivasti vuoden 1994 osalta kivihiiliteollisuuden hyväksi ja joka liittyy kivihiilen ja koksin toimituksiin yhteisön rauta- ja terästeollisuudelle.
Komission päätöksellä 94/1070/EHTY Saksan sallittiin myöntää tukea kivihiiliteollisuudelle vuonna 1994.
Kuten päätöksessä todetaan, Saksa suunnitteli vuodelle 1994 päätöksen N:o 3632/93/EHTY puitteissa 2 853 miljoonan Saksan markan suuruista tukea yhteisön rauta- ja terästeollisuuden masuuneiden, koksihiilen, koksin ja hiilimurskan hankinnoille.
Päätöksessään 94/1070/EHTY komissio on ilmoittanut, että jokaisesta suunnitellusta sallitun tuen mukauttamisesta on ilmoitettava komissiolle päätöksen 3 artiklan 1 kohdan mukaisesti.
Liittohallitus ilmoitti komissiolle 4 päivänä huhtikuuta 1995 päivätyllä kirjeellä hiilen ja koksin myyntiin yhteisön rauta- ja terästeollisuudelle tarkoitetun tuen riittämättömyydestä. Sallittuihin tukimääriin verrattuna korotus vuodelle 1994 on 379 miljoonaa Saksan markkaa. Siten kokonaistuki nousee 3 232 miljoonaan Saksan markkaan. Tätä tukea on verrattava komission päätöksellä 93/151/EHTY (3) ja päätöksellä 94/332/EHTY (4) sallimaan 3 248 miljoonan Saksan markan tukeen vuodelle 1993.
Tuen määrän korottaminen johtuu Yhdysvaltain dollarin ja Saksan markan vaihtokurssin kehityksestä aiheutuvasta ennakoitua suuremmasta erosta koksihiilen maailmanmarkkinahinnan ja Saksan hiilentuotantokustannusten välillä.
Tämä 3 232 miljoonaan Saksan markkaan kohonnut tuki ei ylitä yhdessäkään tuotantoyksikössä tuotantokustannusten ja tässä päätöksessä ennakoidun 18 miljoonan kivihiilitonnin toimituksesta hiilivarainhoitovuonna saatavan tulon välistä erotusta.
Aiotun toimenpiteen sisällyttäminen Saksan kivihiiliteollisuuden nykyaikaistamista, uudelleenjärjestelyä ja järkeistämistä koskeviin suunnitelmiin, määrien aleneminen ja tuen kohoaminen ylärajaansa vuosina 1992, 1993 ja 1994 vastaa päätöksen 2 artiklan 1 kohdan ensimmäisessä luetelmakohdassa ilmoitettua tavoitetta eli niillä edistetään kivihiilen maailmanmarkkinahinta huomioon ottaen taloudellista elinkelpoisuutta alentamalla ja pienentämällä kustannuksia tätä kautta.
Arvioidessaan näitä tukia komissio on ottanut huomioon 2 artiklan 1 kohdan toisen luetelmakohdan mukaisesti myös välttämättömyyden lieventää uudelleenjärjestelyyn liittyviä sosiaalisia ja alueellisia seurauksia mahdollisimman paljon.
Päätöksen 3 artiklan määräysten mukaisesti tuet auttavat osaltaan parantamaan kohteena olevien yritysten taloudellista elinkelpoisuutta laskemalla tuotantokustannuksia.
Saksa huolehtii, ettei tästä tuesta aiheudu Euroopan hiili- ja teräsyhteisön perustamissopimuksen 4 artiklan b alakohdassa tarkoitettua tuottajien, ostajien tai käyttäjien syrjintää.
II
Edellä esitetyn ja liittohallituksen antamien tietojen perusteella vuodelle 1994 myönnettäväksi tarkoitettu tuki on yhdenmukainen päätöksen N:o 3632/93/EHTY tavoitteiden ja yhtenäismarkkinoiden sujuvan toiminnan kanssa.
ON TEHNYT SEURAAVAN PÄÄTÖKSEN:
1 artikla
Saksalle annetaan lupa myöntää 1994 koksihiilen, koksin ja hiilimurskan myymiseksi yhteisön rauta- ja terästeollisuudelle hankintoja varten 379 miljoonan Saksan markan suuruinen lisätuki, joka nostaa tämän toimenpiteen kokonaismäärän vuodelle 1994 3 232 miljoonaan Saksan markkaan.
2 artikla
Tämä päätös on osoitettu Saksan liittotasavallalle.
Tehty Brysselissä 19 päivänä heinäkuuta 1995.